Entre les primeres 500 del món al rànquing US News Best Global University 2015 — Sala de Premsa - Universitat Politècnica de Catalunya (UPC)
Esteu aquí: Inici > Més notícies > Entre les primeres 500 del món al rànquing US News Best Global University 2015
La UPC lidera, en les classificacions temàtiques, els àmbits de les Ciències de la Computació i l’Enginyeria a Espanya, en els quals se situa en els llocs 37 i 38 del món, respectivament
Entre les primeres 500 del món al rànquing US News Best Global University 2015
La Universitat Politècnica de Catalunya (UPC) s’ha posicionat entre les primeres 500 universitats del món, les 200 europees i les vuit espanyoles en la primera edició de l’US News Best Global University Ranking, editat per U.S. News & World Report. Aquesta institució, que fa més de 30 anys que posiciona les universitats dels Estats Units, amplia ara la seva anàlisi i classifica 500 millors universitats en l’àmbit internacional.
Recentment s’ha publicat la primera edició del rànquing US News Best Global University, en el qual la UPC es posiciona en el lloc #409 del rànquing global (rang 409-414), en el lloc #174 (rang 174-180) a escala europea i en el lloc #8 (rang 8-9) dins l’àmbit nacional. En aquest darrer, se situa a més com a primera universitat politècnica.
La UPC és líder estatal en dues de les classificacions temàtiques d’aquest rànquing: en Ciències de la Computació, àmbit en què ocupa la 37a posició mundial, i en Enginyeria, on se situa en la 38a posició mundial. En aquest darrer àmbit és l’única universitat espanyola que es classifica.
El perfil complet de la UPC en aquest rànquing es pot consultar a la web de US News Best Global University.
Editat per U.S. News & World Report, aquest rànquing posiciona, des de fa més de 30 anys, les universitats nord-americanes. En l’edició d’enguany, s’ha ampliat la seva anàlisi a escala mundial de manera que classifica les 500 millors universitats del món en una classificació que contempla 49 països. Seguint en l’àmbit geogràfic, la mateixa edició publica també quatre llistes regionals específiques per a Europa, Àsia, Austràlia/Nova Zelanda i Amèrica Llatina, i 11 classificacions més per països, entre els quals s’inclou Espanya. La relació d’universitats estatals posicionades al rànquing general es pot consultar a la web.
La gestió i explotació de dades ha estat encarregada a Thomson Reuters que també gestiona el rànquing THE, així com la Web of Science, entre d’altres bases de dades de referència per a l'anàlisi de la producció científica a escala mundial.
Per elaborar el rànquing general, els editors han publicat les 500 primeres universitats classificades després d’analitzar, inicialment, un conjunt de 750 universitats seleccionades a partir de les dades publicades a Thomson Reuters InCites. Per obtenir la classificació final, han analitzat indicadors diversos, que fan referència, d’una banda, a la reputació en la recerca en l’àmbit mundial i en l’àmbit regional, tenint en compte els resultats dels darrers cinc anys de l’Enquesta de reputació de la recerca, editada per Thompson Reuters.
També han tingut en compte indicadors bibliomètrics prenent com a referència la base de dades Web of Science. A més de la productivitat científica, s’ha considerat l’impacte normalitzat, el nombre total de citacions; el nombre de publicacions altament citades i la col·laboració internacional. Si bé per als indicadors bibliomètrics consideren habitualment el període 2008-2012, pel que fa a les citacions, els editors han tingut en compte tot el rang temporal, és a dir, el que va des de la data de publicació fins a l’abril de 2014, mes en què es va dur a terme l’obtenció de dades del rànquing.
Per últim, els editors han considerat també, com a indicadors docents, el nombre de títols de doctor concedits durantel 2012, d’una banda, i aquest nombre de títols, en relació al nombre del PDI de la institució, per l’altra.
El pes ponderat dels indicadors varia en funció de si es valora la posició de cada institució en el rànquing general o en els rànquings temàtics.
Classificacions temàtiques
Pel que fa les classificacions temàtiques, el rànquing posiciona les 100 millors institucions d’educació superior en els 21 àmbits següents: Biologia i Bioquímica; Biologia Molecular i Genètica; Ciències de l’Agricultura; Ciències de l’Espai; Ciències de la Computació; Ciències del Comportament i Neurociències; Ciències dels Animals i de les Plantes; Ciència dels Materials; Ciències Socials i Salut Pública; Ecologia i Medi Ambient; Economia i Negocis; Enginyeria; Farmacologia i Toxicologia; Física; Geociències; Immunologia; Matemàtiques; Medicina clínica; Microbiologia; Psicologia i Psiquiatria i, finalment, Química.
La metodologia d’aquests rànquings contempla només els indicadors de reputació i bibliomètrics, però analitzats per àrees. En aquest cas, en aplicar els indicadors s’obtenen les 100 primeres universitats del món, d’entre les 250 institucions d’educació superior amb major nombre de publicacions en cadascun dels 21 àmbits contemplats, seleccionades prèviament pels editors.